Лъэпкъыр тхуэбагъуэрэ бзэр тхуэбзэрабзэм
Джэду Сэкинат 1976 гъэм фокIадэм и 30-м Псыгуэнсу къуажэм къыщалъ-хуащ. Школым щыщIэса лъандэрэ Сэкинат щIэхъуэпсырт егъэджакIуэ хъуну, ауэ апхуэдэ насып къыщехъулIар илъэсиплI ипэкIэщ — Къэбэрдей-Балъкъэр къэрал университетым филологиемкIэ и институтым адыгэбзэмрэ литературэмкIэ и къудамэм щIэтIысхьащ. Езанэ курсым щIэсу адыгэ IуэрыIуатэмкIэ экзаменыр фIы дыдэу зэритам щхьэкIэ, ЦIыпIынэ Аслъэн и унагъуэм къыбгъэдэкI стипендиер къыхуагъэфэщауэ щытащ Сэкинат. Абы тригъэгушхуагъэнщ — «тху» защIэкIэ еджащ. ФIы дыдэу зэреджам и мызакъуэу, ар хэтащ университетым щрагъэкIуэкI пшыхьхэм, зэIущIэхэм, конференцхэм. ЕхъулIэныгъэу зыIэригъэхьахэм я щыхьэтщ абы зыбжанэрэ къыхуагъэфэща щIыхь, фIыщIэ тхылъхэр, абыхэм я щхьэжщ къихьа диплом плъыжьыр.
Джэду Сэкинат Сэкинат зэрыжиIэмкIэ, абы фIэфIщ усэ къеджэни ахэр зэдзэкIыни. Езыми усэ зыбжанэ итхауэ иIэщ.
Пщащэм мурад куэд зэриIэм шэч хэлъкъым, ауэ псом япэ иригъэщыр и щIэныгъэм адэкIи хигъэхъуэнырщ.
И анэдэлъхубзэр зэрылъэкIкIэ игъэб-зэрабзэу, езым и бынхэм я мызакъуэу еджакIуэ цIыкIухэри абы щIипIыкIыу Сэкинат зытеува гъуэгущIэм хузэфIэкI къимыгъанэу ирикIуэну и гугъэщи, и мурадхэр Алыхьым къыхузэпищэ!
ХЬЭРЭДУРЭ Аллэ.
Анэдэлъхубзэ
УрипсэлъэхукIэ анэдэлъхубзэм
КIуэдынкъым, зэгъащIэ, уи лъэпкъыр.
ЗебгъэужьыхукIэ уэ уи бзэм,
ТегушхуэгъуафIэ ар хъункъым.
ЩIэблэ къыпщIэхъуэм ебгъащIэм,
УщыгуIэнкъым мы гъащIэм.
ЗыIэпишэнщи бзэ гуакIуэм,
ФIэфI хъункъым ар емыфIакIуэм.
Лъэпкъыр тхуэбагъуэрэ бзэр
тхуэбзэрабзэм,
Хэнынкъым фIыгъуэшхуэм адыгэр.
КIыхь хъунщи и гъащIэр
анэдэлъхубзэм,
ХэкIынкъым псэ лъапIэр, зэгъащIэ!
Джэду Сэкинат.
